khistorydata/jeongjo-sjw-relations huggingface dataset:
정조 10년
獻納李師濂疏曰。伏以。臣本以無似。濫叨從班。前後居臺。一味禁默。辜恩曠職。無往非罪。居常恧蹙。靡所容措。日前監試之牌。事係往役。固當竭蹶趨承之不暇。焉敢爲一毫規免之計。而鎭日奔走之餘。賤疾適苦。未免隨衆而違傲。恭俟方命之重勘。伏承傳敎下者。飭敎截嚴於含糊。誨責備至於占便。臣於是惶懍震越。求死不得。遂不得不扶曳病軀。顚倒詣臺。而昨朝侍臣之班。又觸風寒。擔歸旅次。頭疼而氣眩。痰結而喘急。終夜寒戰四肢如束。目今賓對有命。登筵無路。召牌之下。敢又隨詣陳懇。有臣如此。生不如死。伏乞聖明。諒臣病情之危惡。特賜鐫免。仍治臣逋慢之罪。以肅朝綱。千萬幸甚。臣方乞免之不暇。不宜他說之贅及。而憂慨之極。敢此附陳。惟聖明垂察焉。嗚呼。我國四百年維持。專在於培植節義。至若故相臣金尙容之江都死節。忠義炳烺。日星爭光。朝家奬勸。靡不容極。天經民彝。賴以不墜。凡在血氣之倫者。孰有異議於其間。而近來義理斁塞。名敎掃地。前沁留嚴璹之江都詩。有曰。誰禁提携親禦港。徒聞慷慨自燒樓。捐生倖免爲孚辱。等死那堪若偶羞。稠廣之中。極口夸張。至以欲書於丙丁錄末段而未果爲言。辭旨絶悖。聽聞俱惋。噫。詆毁死國之忠。加以木偶之目。則終古忠賢之不幸臨亂。捐身立殣者。皆可以徒死而譏之。木偶而斥之乎。搢紳之間。憂歎轉甚。士林之中。公議峻發。不意崇節義之盛世。有此大駭惡之口氣。其侵辱侮弄。若是無殫。則宅心不正。昭不可掩。臣謂前江華留守嚴璹。亟施削版之典。以爲扶名義之道。斷不可已矣。安川君烓。性本狂悖。濟以貪鄙。同堂之間。惡言相加。至發於陪班齊會之中。其言行悖唳。已無可言。且其摠管遞罷。在於月終前夜。而翌朔丘直。督納於府吏。擧措駭悖。一府唾罵。如此敗倫無恥之類。不可以不足責而置之。安川君烓。施以譴削之典宜矣。陵園幸行時。士民之傾都出郊。堵立觀光者。一以出瞻望羽旄之美。一以爲賁飾昇平之象。則其不可設法而嚴禁也。明矣。月前趙圭鎭所懷。極其悖謬。淸道之奏。旣不襯着。犯蹕之請。又涉乖當。況其慮患之語。大失審擇之道。無識甚矣。駭妄極矣。今方動駕隔日。民情胥欣。其在慰悅之方。不可置而不論。伏願捕盜大將趙圭鎭。亦施刊削之典焉。省疏具悉。嚴璹事。事屬文字間疵類。關係則不輕而重。當問于大臣處之。安川君烓事。令本寺査實草記。趙圭鎭事。豈但曰無識而已。駭妄而已。其語暈意致極其怪底。初欲定配於輦過地方。以謝觀光民人。更思伊日求助。旣出拔例之擧。言雖奊詬。不宜加之以罪名。至今泯默者此也。爾其勿辭。從速察職。
정조 10년
慶尙道儒生金濟默洪居聖李訒李宅彬沈能泰金勉恒金安正履金思顯金英協鄭漢輔申尙穆金益顯姜始煥申光集金正根申晊成玉柱金濟凝李宗儀蔡景魯徐顯復徐檝成弘柱金濟禧趙玄逵申翼東呂彙謙鄭有麟成重柱金濟漢趙鳳逵呂彙觀成殷柱申以和金益和成命烈呂彙明趙洛逵安明逸李守顯安明述李東稷鄭容都尙學安明澤李東昇李商普安明卨都宇奎李基普裵萬德安明會朴存儉沈大之安寀李克相沈能浩安宖李克林金百源安寬沈烈之朴義浩洪大秀鄭善郭中鎭金鈒安寊金載元兪漢鳳金錞安寏朴頤浩都尙寬李奎普任洛田性學趙天逵權緝姜櫟李宅普呂宜陸姜沃鄭鎔洪居正羅聖洙沈默之李國彬朴天翼姜沈郭守健鄭錫鎭李偉鎭安洛應任鎔姜濟煥李𡊠鎭李尙洙洪居敬姜業金弘弼李世鎭安寗姜周煥李敏哲金挺鍊兪學海柳時休申曮金宗錫金宅淳金履明申光顔申李命龍李孝述金周鐸姜柙姜遂煥李講李商梅南燮陽孫以升權得中金達根金源慶金應五李慶龍申光翕申成最烈成秀柱金宅俊金濟剛具思點成億柱成載烈金台俊朴顯根金載錫金性淳申暾任性源金濟運李訏南顯奎李殷相孫以震金相采李夏相權用中李商球金美根李諧姜梀任李寬復權貞運李城鎭姜栽權漸來李猷煥任泰源李敏行金瑞圭洪述禧姜福煥羅得洙朴誠中李㙆洪大謙姜溭任道源成洛基成鍾烈金恒俊金濟尙申確然金益筠申聖龍孟鎭泰孔潤德閔諧禹益夏金補天申濯陽金濟大申光五金喆俊成玉俊蔡英大成玉柱李淸載張岌申曔李益烈南宗龍徐文復全邦翰裵慶虎尹守仁申昌模禹載賢具明漢徐善復全道亨徐慶復尹守采申邦模全邦烈禹昌鎭洪大復金錫秋徐貞復金必寬李商景朴忠輔徐勉修朴時集成興柱李身玉李基豊尹守約全觀彦徐寬復李衡玉洪檥金濟道尹守倫李挺弼李進說尹守權尹守寬鄭之光金益根金濟義金益耟全邦興徐慶老金益幹姜福徐檝成東烈蔡蓍轍蔡洪大金一俊蔡膺洛蔡景九蔡膺沉金錞金泰筠李基恒徐相命具昌漢李趾烈李之漸黃麟慶南宗赫蔡景溫李齊鳳李完玉申以協金濟仁申兢然成奎金東俊成恒柱洪述道朴時績金鎭圭李商川金炳觀蔡景元李齊心金之恒金以諧具貞漢李之默申翊東李大玉蔡膺河李宗沆申尙柔申紹陽李鉉玉申仰李基一李宗愈具成漢李承烈黃潝李泰身申晩曾申光得成章烈朴時協姜榏洪尙明禹命郁崔興仁徐道洙楊濬禹載岳徐琸楊龜命李時采禹載冀李春燮李範衡尹守一李商雨孫以復金善根金汝錫成偉烈成麟柱金思德金鼎俊姜𣛜姜益煥沈能憲沈祏之金喆行金禮和鄭承毅田百畦姜栢安宏申𣇼洪德明羅直洙朴時翕李垠姜權金若恒安春應兪廷柱兪漢瞻李聖彬郭守伋趙鎭元朴孟浩金樂恒李克奎郭守儀李觀普趙鎭矩鄭約光李在彬金楚和金賁均李克一洪大敬姜時煥申光烈金宗運金濟穆成兢烈金東俊金魯鐸等疏曰。伏以。時有不可失者而一任因循。則闕典無修擧之期。事有不可已者而終焉難愼。則公議有抑鬱之歎。嗚呼。先正臣文正公金尙憲安東西磵祠宣額之請。厥有年所矣。再籲三籲。尙未蒙快允。臣等固知安東之有此疏。自是不容已者。而嚴威之是怵。辭有所未達歟。瀆擾之是懼。誠有所未格歟。是何聖聰達四。而屢靳當兪之音也。臣等逡巡訝惑。罔知攸由矣。竊伏讀昨年三月賜祭先正之文。有曰深深太白。木居麋友。臣等三復激昻。一倍感歎。有以知我聖上所以眷注於先正肥遯之鄕者出尋常萬萬。嗚呼。以先正抗節之地。則有南漢焉。畢命之所。則有石室焉。而致誄之文。必擧太白二字者。豈不以先正之安東。卽伯夷之西山淵明之栗里也耶。有君如是。而徒畏分義。不思罄竭。終使大賢講春秋之地。永閟大聖崇道義之典。則是臣等孤負之罪。有浮於煩瀆。玆敢冒鈇鉞之誅。相率來籲於九閽之外。伏願聖明。更加澄省焉。嗚呼。金尙憲之精忠大節。眞可以撑柱宇宙。永有辭於天下後世。不獨其天人䆳學。嘉惠後人而已。國史載之。輿人誦之。夷虜之醜。亦爲之齎咨敬服。則臣等無容更贅。而顧彼安東之於先正。非特一時之僑寓而已。蓋於丙子裂國書之日。一出南漢之東門。直入太白之鶴駕。結茅數椽。扁以木石。崇禎日月。特揭於一隅。萬古彝倫。獨講於幽捷。其洞曰守貞。其巖曰隱者。其谷曰西薇者。可見其命名取義之意。而西磵老人之稱。又自此始焉。蓋先正嘗以淸陰自號。而爲避僞號。改以西磵。西磵卽此地也。今其淸遠之樓。三龜之亭。馬崖烟月。驛洞松梓。遺風剩馥。尙有不全湮沒者。則雖以鄕先生祭於社之義言之。以玆土祠先正。夫孰曰不可哉。嗟呼。若先正者。固可以家築宮墻。戶列爼豆。使大義貫徹於人心。正氣充塞於寰區。而顧此地此祠。尙稽宣額之擧者。豈非斯文之欠事。聖朝之闕典乎。噫嘻痛哉。戊午毁祠之變。卽是嶺中一番劫會。雖彼荷斧引繩者。亦何嘗以先正爲不合於尸祝。安東爲不必揭虔乎。而不過一二鬼魅之徒。懷挾私意。嘯聚群怪。角勝公共之論。不自覺其背馳名節之科矣。何幸世道回寧靖之運。士論屬和平之機。今旣改圖革心。恥過向義。誠以先大王處分嚴正。亂民知懼。而一端好懿之天。猶自不泯故也。當其刑配毁院之儒也。亦有下詢改建之事。而判府事臣金在魯。右議政臣宋寅明。同辭建白。以爲安東不可無金尙憲之書院。何可因渠輩擅毁而遂置之乎。仍請改建于舊址。臣等於此。又可見廟堂之公議。而蓋自辛酉令甲之後。喉院阻搪。成一禁防。凡係院疏。俱未登徹。顧此西磵事之因循難愼。實非下有所請而上不之許者也。洪惟我殿下追孝廟之志事。感先正之忠節。頃年寧陵展謁之時。特下顯節祠賜祭之命。此可仰聖意之攸在。而又於驪州儒生之疏。許建文正公臣宋時烈院宇。眷言芳躅。屢勤綸綍。而大老二字。恩額煌煌。夫金尙憲之與宋時烈。同德矣。同心矣。又同修尊攘之義同配孝廟之庭。則在聖上崇德奬義之道。恐或無間於彼此。而祠廟之癈興。又適與之先後。則其宣額之差遲。或者天意之有待於今日也耶。嗚呼。前疏滄洲精舍紙牌故事。蓋亦出於本邑章甫哀痛敬慕。不容但已之意也。木石遺址。尙有數尺短碑。而水不忍廢。地不忍荒。乃於碑閣之前纔成數間屋子。遠據朱夫子已行之例。略擧薦蕨祭菊之禮。而紙榜行事。儀文則未備矣。院號未陞。規模則草草矣。多士之缺鬱。久益未已。而聖朝之崇報。實有所歉。臣等於此。何敢以安東儒疏之偶然見沮。而一任退縮矣乎。噫。人如先正而地非安東。則臣等初何敢請也。地雖安東而人非先正。則臣等亦何敢聒也。上而有聖明之君。下而有公共之論。而大義是講。彝倫是植。則臣等沐大聖之化。慕先正之風。而不以此地之宜此院。此時之宜此疏。齊聲仰籲於九重之天。是不惟負先正也。實負我殿下也。伏願聖上。穆然澄省。斷然勿疑。持循陞院之籲。仍侈華額之宣。得以酌彼西磵之水。採彼西磵之薇。春秋苾芬。式禮莫愆。而使列聖朝一統大義。復明於斯世。則斯文幸甚。世道幸甚。答曰。省疏具悉。先正系貫是府。遯跡是地。是府是地。烏可不以先正侑之祠。以慰嶺人景伯之思。爾等雖以陞院爲說。予以爲就其祠宣額。無改舊觀。庶弗悖於木石與居之素守。賜祠號曰西磵。
정조 10년
丙午二月二十二日午時。上御重熙堂。軍士房承旨與畿伯都差使員入侍時。右承旨徐龍輔。記事官金孝建李崑秀尹行任。京畿監司徐有防。都差使員鄭東俊。以次進伏訖。上曰。左副承旨入侍。左副承旨趙衍德。追入進伏。上曰。橋梁修治。無窘急之患否。有防曰。已爲修治矣。上曰。道路依傳敎除治。勿爲張大。可也。命書傳敎曰。在外及未肅拜傳旨未下玉堂。竝許遞。前望單子入之。又命書傳敎曰。新除授玉堂。牌招察任。又命書傳敎曰。安東府先正文正公金尙憲西磵祠宣額日。遣近侍致祭。朝因納言疏語。至文忠節義。有所起感。際此賜額文正之祠事。可謂不偶然。江事忠烈祠。卜日致祭。守臣旣兼閣臣。還營時受香下去。設祭後形止。使之狀聞。以示朝家尙風敎之意。命退。諸臣以次退出。
정조 10년
丙午二月二十二日酉時。上御重熙堂。坐直承旨入侍時。右副承旨趙衍德。假注書金祖淳。記事官金鳳顯尹行任。以次進伏。上命承旨讀公事訖。命退。承史皆退出。
정조 10년
行都承旨金尙集坐。左承旨徐龍輔坐。右承旨洪仁浩坐直。左副承旨趙衍德坐直。右副承旨李敬一坐。同副承旨尹尙東未肅拜。注書金孝建仕一員未差。假注書金祖淳仕直。事變假注書李儒修仕。
정조 10년
以香室孝陵親祭受押單子。傳于洪仁浩曰。親押。
정조 10년
以香室禧陵遣大臣攝行祭受押單子。傳于洪仁浩曰。親押。
정조 10년
金尙集啓曰。左副承旨權。今日不爲仕進。卽爲牌招。何如。傳曰。動駕在卽。稱病非其時也。遞差。前望單子入之。待下批牌招察任。
정조 10년
傳于李敬一曰。今聞本廳多有擧行事。而別將在試所。無以句檢云。試官李漢昌。令該曹改付標。
정조 10년
傳于洪仁浩曰。禮曹參判入侍。
정조 10년
傳于李敬一曰。兩造卞覈。有備事面。雖不可諉之見逐。事狀不可不一問。中官雖已定配下去。內需司別提及司僕下人等査實次。令兵曹。使之星火待令闕外後該房微稟。
정조 10년
事變假注書李儒修書啓。臣敬奉聖旨。馳往傳諭于南部會賢坊長興洞契議政府領議政鄭存謙所住處。則以爲臣於千萬匪意。忽伏承史官臨宣聖敎。至諭以侵晨陪駕。恐有添損。使之明日先詣。有若慈父之矜憐病子。感激之極。不覺涕淚被面。臣之賤疾。不至委頓。猶可自力。再明日東西陪班。無他大臣之隨參。揆以國體私分。臣何敢先詣。且區區下忱。必欲陪扈雖伏承軫念之恩敎。不敢奉承。秖切惶恐云矣。敢啓。答曰。知道。卿豈爲此人事上辭巽乎。曉氣甚寒。必須先詣。以副予慇懃之意事。明日更爲傳諭。
정조 10년
金尙集。以吏曹言啓曰。安州牧。今旣降號。平安道。改以平寧道。何如。傳曰。前例有無。更爲草記。可也。
정조 10년
金尙集。以吏曹言啓曰。平安道改以平寧道草記批旨。前例有無。更爲草記。可也事。命下矣。安州牧。旣降爲縣。則本道改號。當依他道例擧行。而溯考久遠前例。則平安道。曾無改號之事矣。敢啓。傳曰。平安道自古豈無逆賊。而道號之不改。必因接隣彼國。文簿去來。有多少掣肘之端故耳。當初草記之不爲措辭稟旨者。極涉疎忽。改號當否。就議廟堂。更爲指一稟處。可也。
정조 10년
李敬一。以禮曹言啓曰。卽接四館所牒報。則甲辰正月二十二日春到記。入格幼學嚴錫麒柳楨李禧麟李萬和直赴會試。同年七月十八日秋到記。入格幼學金良直赴會試。乙巳正月初九日春到記。入格幼學鄭運躋洪宜燮直赴會試。同年十月十五日日次殿講。入格幼學李箕泰直赴會試。丙午二月初四日春到記。入格幼學韓耆裕直赴會試事。啓下而依例許赴事。報來矣。竝依例許赴於今此式年文科覆試。何如。傳曰。允。
정조 10년
李敬一。以禮曹言啓曰。明陵別檢金熙稷。參奉宋煥昌。迭相呈旬。仍爲下鄕。假官之許久替入。事甚未安。故卽爲移文吏曹矣。亦不趁卽入啓變通。寒食祭享。旣在不遠。則尤不可一任其撕捱。一竝改差其代。卽令該曹口傳差出。以爲推移進去入直之地。何如。傳曰。本曹統攝陵寢事務。前此呈旬之時。何不嚴飭就直。乃反有此改差之請乎。寒食前尙多日子。亦何不申飭乎。此草記未知爲當。他陵寢亦無兩官呈旬之處乎。査實草記。可也。
정조 10년
趙衍德。以禮曹言啓曰。明陵兩官改差草記。傳曰。本曹統攝陵寢事務。前此呈旬之時。何不嚴飭就直。乃反有此改差之請乎。寒食前尙多日子。亦何不申飭乎。此草記未知爲當。他陵寢亦無兩官呈旬之處乎。査實草記可也事。命下矣。本陵兩官呈旬。假官替直。殆近十日云者。萬萬未安。不但寒食祭享漸近。無以備員。當此陵幸動駕之日。尤不可以假官替直。故不得已仰請變通。而批旨之下。不勝惶恐。今方以斯速上來就直之意。申飭。而他陵官則姑無呈旬吏曹之事矣。敢啓。傳曰。知道。
정조 10년
趙衍德。以兵曹言啓曰。今日國綱。雖曰凌夷。猶不料若是其掃地。朝廷之所維持者。不過堂陛。而今有此幺麽守令犯分之擧。是豈歇後看過處。中使以奉命。騎厩馬下往本地方者已七日。而渠旣延置之。從又餉人飼馬。始則似知奉命事體。今聞中使狀報。忽於昨日。該牧使多縱校隷。驅迫中使。逐出至十里地云云。似此變怪。前無後無。以柳文植之憸銳。早晩僨事。固已料之。有此濫猾手段。猶是意外。此等守宰。若無別般重繩之擧。流弊將至蔑國綱而後已。然文植何足責。爲道伯者。尙可不知乎。不知亦罪。名以奉命。則徒步下隷。猶不敢然。況騎馹之中使乎。奉命看病之處。雖曰鄭妻家。內外之分。本自迥別。奉命自奉命。隄防自隄防。事關隄防。則上章論列。以效執藝之義。猶之。可也。守宰有此罔測之擧。則不能登時禁斷。又不能具由請罪。然則道伯與邑倅。可謂將無同。此等道伯。先置重典然後國綱庶得維持。然以中使之所告。未知十分無差。已令査之又査。所謂奉命之行。被逐後方住新村里云云。新村距邑。不翅爲十里地。其委折使之問奏。而尙無皁白。該道事可謂罪上添罪。奉命中使辱命大矣。爲先卽其地定配。道伯及該守令。待査奏。當分等處分。事係騎馹。令兵曹入直堂上。卽爲詳査以聞事。命下矣。依下敎。分付京畿監司徐有防。仍令査問於坡州牧使柳文植處。則以爲今月十六日。中使與內司別提。皆以平服同爲下來。而旣無路文。故初無自官供饋之擧。旣不請入。故亦無自下防塞之事。只內司別提。來示內司所下傳敎內該房所屬勿禁之敎。故報于監營。竝與婢子四名米四石錢二百兩。鱗次入送而已。內司別提。則追後着帽帶。來示傳敎。故但於伊日夕。一時如例供饋。至於中使則延置供饋。許入防塞間初無干涉之事。中使所住之地。自初至終。連在乭方串里。而距罪人所住處。爲一馬場。距官門爲二十里。而昨日則以植炬差使員。早朝離宮上京。縱隷驅逐一款。實無是事云矣。敢啓。傳曰。柳文植自在宣傳官時。行止極爲憸詖。今番拔例差送也。已知有早晩此等所犯。至於今番擧指。往古來今。未之聞焉。若此不已。則此後奉命者。無論大小使行。一邑倅皆將惟意驅逐。惟意阻搪。履霜之漸。幾何不至於罔測之地乎。觀此査奏。監司之尙不聞知。昏暗甚矣。疲劣極矣。其敢諉之文植乎。文植之罪。又勝誅哉。當初所犯。旣係罔赦。則固當以實直陳。以待朝家處分。而敢以平服官服及一次供饋。數次供饋等說。漫漶粧撰之不足。甚至驅逐一事。極口發明。中使所在地方。乃敢變幻爲說。以距邑治近二十里新店。謂在乭方串里者。尤萬萬巧惡。國有法綱。如文植輩。決處何難。而如是先爲盤聞者。擬待動駕時。先欲以軍法從事。本事則仍欲付之王府。加刑取服也。大抵君命。何等至嚴。王人何等至敬。則無論所逐處之遠近。萌此心腸。無難下手。然又隱諱本事。抵死不直告。朝家將任渠所爲。徒然分揀乎。今此査事。本非難事。奉命騎馹下去一行。自邑治移去新店地。此非驅逐而何。再昨夜驅逐中使時。土校亦必有其人。文植雖欲發明。豈無査出之道乎。該道伯爲先冒罪還營。該牧所在京裨及作俑土校等。一竝星火捉來。各別箇箇嚴刑。犯手事狀。一一取服。門限前以供招。送呈本曹。道伯出自邇列。地望自異。而乃於所管地方。有此無前變怪。文植何足責。是道伯平日。不畏朝廷。不畏國綱。如文植狐狸之徒。從以效嚬。亦不知有朝廷有國綱。朝家之如是斷斷。豈爲鄭妻也。豈爲中使也。大抵鄭妻誅討之請。亦出於尊朝廷。重國綱之意。則自監司。視朝廷國綱。若是蔑如可乎。處分之尙此靳持。猶以事關中使。故不知所告之信否。慮或有一分奸情於其間故耳。此査事如或遲滯。是甘自歸於罪上添罪之科。以此意。嚴飭分於道伯處。使之星火捉來。星火捧供以聞。可也。
정조 10년
趙衍德。以兵曹言啓曰。卽接京畿監司徐有防査本。則以爲謹依兵曹草記批旨內辭意。冒罪行査。該牧所在帶率裨將及土校各人等。已爲騎撥。分付星火捉來。而再昨日守直將校中池慶源成得任。刑吏金文漢等。適以植炬檢飭監色上來。故爲先拿致。箇箇栲察。嚴刑究問。則池慶源所告內以爲小人以守直將校。連在沙鶩里。與內司官員及員役。同在守直所矣。二十一日。與他將校交遞入來邑內。同日夕還爲出去。則內司官員及員役。不在守直間。故問於成得任則以爲俄者尹愼儉來言。今則罪人病勢已向減。守直所又逼近。移去他處爲好云爾。則內司官員及守直。員役。俱爲移去同村一馬場許云。故小人則以此知之。至於中使去留。初無聞知之事云云。成得任所告內。今二十一日。本官往陵所。適値空營。而內司官員。上京還歸之路。來坐本州作廳。傳喝於裨將曰。吾昨日上京矣。到中路。先送奴子於內司。則以爲當初旣奉傳敎而下往。則無端上來。極涉如何云。故今方還往沙鶩里云云。留營裨將。答傳喝後招致小人。曰。聞內司官員。旣去而復還。汝卽往見可也云。故小人先爲馳往。到沙鶩里守直房。與內司官員及員役同坐矣。尹愼儉。追後入來。言于內司官員及員役曰。今則罪人病勢已向減。守直所又逼近。移去他處爲好云爾。則內司官員及員役。卽出門外。小人問於愼儉曰。內司員屬。今方移去。俄者汝所云云。官家分付耶。汝之所見耶。愼儉曰。同來林奉得。似有聽分付之事矣。小人又問於林奉得曰。官家有何分付耶。奉得曰。別無分付。自執事廳有所云云。故小人則聞此言而已。中使則往來去就。初無干涉之事云云。金文漢所告內以爲小人。本官自陵所還官之後。聞內司官員旣去還來之報。出送小人及將校尹愼儉池慶源等。出往沙鶩里。而聞尹愼儉之言。則官家分付內。罪人病勢旣已向減。守直間。距罪人所住處。至爲逼近。防守禁人等事。尤宜嚴飭云云矣。愼儉移去爲好之說。必爲藉此而發。小人則果無親承官分付之事。至於中使去處。只聞其連在乭方串里而已。移去與否。初不聞之云云矣。今以諸罪人之招觀之。當初內司官員之同處守直處。殆無區別。而旣已同居。則無端移去爲好之說。肆然發口。至使奉命官員。不安其居。移往他處。想其光景。殆同逐送。究厥罪狀。萬萬痛駭。大槪尹愼儉移去云云之說。專由於該牧使防守禁人之分付。則初旣使之同居一處。末又使之別加禁防。該將校則因此恐動。內司屬則因此移去。以致葛藤事端。轉成無前變怪。中使則校吏皆以初無接見干涉之事。驅逐與否。極口發明。各人等一竝嚴囚。以待留營裨將及該將校尹愼儉等捉來。而中使事。姑未査得。雖以內司官員言之。人則雖微。奉命體重。去留來往。固非外邑所可指揮。則該牧事節節駭痛。已無可論。而身爲按藩之臣。旣不能先事察飭。及夫査啓命下之後。亦不能鉤得實狀。致勤嚴敎。惶懍震越。罔知攸措。伏地戰恐。恭俟嚴誅云矣。敢啓。傳曰。大抵端緖不無透露。而所謂柳文植之指揮一款。各人供招終始抵賴。此無他。文植則一朝廷命吏。不畏朝廷法綱。諸囚則以該邑校吏。猶知邑有官長。囁嚅趑趄。半呑半吐。文植之罪。校吏替訊。殆近於無辜之有庳。惟思査處之道。在於奉命官員之招來嚴覈。校吏等放送。該牧所在京裨捉來。各別嚴刑。究覈實狀以聞。萬一與奉命官員所對差爽。則當限死嚴刑。捧直招然後停刑。以此知悉惕念擧行。今日內如未捉來。明日致齋相値。過齋後擧行。名以道伯。幺麽文植所爲。不卽覈出。徒仰奉命官員之口。辱朝廷大矣。此意一體分付各人供招中。不見中使云云。是必文植之所暗嗾朝家。或慮中使之貽弊該牧。使之勿着官服勿捧支供。而所率去者宮屬也。所騎往者廐馬也。豈必對中官面目與中官談話。然後方可謂之中官下來乎。況所住之地。俄令騎撥更査。分明是新店云爾。則不待該官員之上來卽此奸贓已捉。文植今夜內若不自首。國有常憲。不須更問。渠雖用鑽刺手段。百計圖活得乎。令道伯爲先盤詰。俾尋生路之意。更卽星火。分付。可也。
정조 10년
李敬一。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 10년
李敬一。以兵曹言啓曰。今此重試武科初試時。入直衛士中赴擧之人。除標信出試後還入直事。節目啓下。而其中訓局禁營將官及守門將。則係是受點入直之人有難自下替代依例除標信推移交替之意。分付。何如。傳曰。允。
정조 10년
備忘記。昨見畿伯狀本。卿方住鷗亭云。今來風寒。不瑕有損。人言似出不得已不便云云。勉副亦因不得已。豈或介介委官。摠掌獄務。凡有咎責。無以讓因。知卿爲法受過。都付勤攻之科。然而尙此遜荒。無已過乎。卿須安心勿辭。卽日還渡江入城。聽我面諭事。遣承旨傳諭于領敦寧。
정조 10년
李敬一。以大司成意啓曰。因獻納臣李師濂上疏。今番監試會試時。陞庠公都會初解之分所弄奸事。令本館嚴査草記事。命下矣。謹考大典通編。且閱泮中事例。則元無陞庠公都會初解半以上劃付一所。半以下許赴二所之規。故從前士子輩。爲其取便。就其折半分屬之中。或赴一所。或赴二所者。便成謬例。到今恐無依法典査處之道。而臺疏所論旣如此。自今爲始。毋論京而陞補合製外而公都會。以上下折半。分付一二所之意。定式施行。何如。傳曰。知道。
정조 10년
金尙集。以宗簿寺提調意啓曰。安川君烓事。令本寺査實草記事。命下矣。自本寺。招致摠府該吏。詰問安川君烓來朔丘直。督納於前月遞職之後事狀虛實。則該吏言內。安川君遞職。在於正月二十六日。而二月初一日。送人問于該吏曰。雖已遞職。而傳旨未下。亦不出代。今朔丘直。似當來納云。而該吏以旣已遞職。今朔丘直。不可輸納爲對云。又招安川君烓奴子詰問。則所告內。矣上典遞職之後。摠府丘直。歸于西淸君別無卞對之端云。而以摠府該吏所告觀之。來朔丘直送人要納之狀。昭不可掩。雖有該吏之據例不納。遞職後要納丘直。萬萬不當。而至於同堂之間。惡言相加之事。安川君烓奴子所告內。矣上典初無是事云。而旣發於陪班齋會之中。則狼藉稠人之聽聞矣。雖欲發明。何可得乎。以此以彼。其常時不能謹愼。至於言語不順之狀。據此可知。不可以此。有所容貸。亟施削職之典。何如。傳曰。允。
정조 10년
李敬一。以武一所試官意啓曰。本所今日騎蒭應射擧子。天字五十人內。鐵箭騎蒭兩技入格四人。騎蒭入格二十人。合爲二十四人。而日暮姑停之意。敢啓。傳曰。知道。
정조 10년
李敬一。以武一所試官意啓曰。本所令日平明開場。自地字騎蒭。仍爲試取之意。敢啓。傳曰。知道。
정조 10년
徐龍輔。以武一所試官意啓曰。本所今日騎蒭應射擧子。自地字至寒字半字。七百九十九人內。俱三技入格一人。鐵箭騎蒭兩技入格八十一人。騎蒭入格四十二人。合爲一百二十四人。摠計昨日。俱三技入格一人。兩技入格八十五人。騎蒭入格六十二人。都合爲一百四十八人矣。騎蒭今已畢試。更自宇字。柳葉箭試取。而貫革依二十一日啓請。以六貫革設行之意。敢啓。傳曰。知道。
정조 10년
徐龍輔。以武一所試官意啓曰。本所今日柳葉箭應射擧子。自宇字至寒字半字。六百九十九人內。入格二十五人。前後柳葉箭入格。合爲三十二人。而俱三技入格三人。鐵箭柳葉箭兩技入格十二人。騎蒭柳葉箭兩技入格九人。柳葉箭單技入格八人矣。柳葉箭今已畢試。自天字仍爲考講之意。敢啓。傳曰。知道。
정조 10년
李敬一。以武二所試官意啓曰。臣所今日自天字至張字半字。騎蒭應試七百七十人內。入格一百四十六人。而鐵箭柳葉箭兩技入格。爲三十一人。鐵箭騎蒭兩技入格。爲九十四人。柳葉箭騎蒭兩技入格七人。合爲一百三十二人矣。騎蒭旣已畢試。仍爲試講之意。敢啓。傳曰。知道。
정조 10년
李敬一。以武二所試官意啓曰。臣所捧單擧子八百一人內。昨日鐵箭入格七十人。今日自宇字至張字半字入格。一百二十九人。合爲一百九十九人矣。鐵箭旣已畢試。柳葉箭更自宙字。仍爲試取。而依昨日啓請。六貫革擧行之意。敢啓。傳曰。知道。
정조 10년
李敬一。以武二所試官意啓曰。臣所今日自宙字至月字。柳葉箭應試二百五十人內。已入格九人。未及試取爲三百一人。而日暮姑停之意。敢啓。傳曰。知道。
정조 10년
李敬一。以武二所試官意啓曰。臣所今日平明開場。自盈字。柳葉箭仍爲試取之意。敢啓。傳曰。知道。
정조 10년
趙衍德。以禁衛營言啓曰。今二月二十五日孝陵幸行時。禁衛營軍兵留都事。命下矣。內外各處入直將官軍兵。依新舊番未換時定式。銅龍門。把摠沈公協。哨官李駿德。率領新番前哨軍一百十四名。建陽銅龍等門分排入直。西營。哨官崔必濟。率領新番左哨軍四十名入直。而二十四日。竝待標信替代擧行。還宮後還入直。新營千摠具世元。騎士將李義彬。哨官成位方韓師鎭。敎鍊官金海潤。騎士二十五人。兼別破陣二名。新番左哨軍三十七名率領入直。南別營哨官吉殷春。別騎衛二人。新番左哨軍十七名率領守直。火藥庫哨官林洽。別破陣八名。兼別破陳六名。新番左哨軍八名率領守直之意。敢啓。傳曰。知道。
정조 10년
趙衍德。以御營廳言啓曰。今此孝陵幸行時。東營集春營入直軍兵。前期一日。以新番軍替代事。自兵曹節目入啓矣。今月二十四日。東營把摠安允奭。哨官鄭弘哲。率領新番右哨軍六十名入直。集春營哨官李命源。率領新番中哨軍五十名入直。而竝待標信替代出用。還宮後以舊番鄕軍。還爲入直之意。敢啓。傳曰。知道。
정조 10년
李敬一。以義禁府言啓曰。全羅監司李在學狀啓。據刑曹粘目內。濟州牧使尹得逵。移本府處之事。允下矣。尹得逵時在任所云。依例發遣府書吏。交代後拿來。何如。傳曰。數遞可悶。爲先從重推考。可也。
정조 10년
領府事金尙喆箚曰。伏以。臣尸居床玆。殘喘僅存。自來情懇。旣未蒙矜許。大小公會。輒不免廢闕。居常惶隘。生不如死。此際伏見傳敎下者。今番幸行時。以臣爲留都之任。如使臣有一分可强之勢。則何敢懷偃慢圖便之計。而第念摠領軍校管攝警衛。責任至重。則以臣筋力精神。誠亦末由也已。重以春寒外襲。痰眩添劇。見今氣息。一倍凘綴。路左瞻旄。亦未能如誠。義分都虧。益增罪戾。玆敢冒入文字。仰控崇聽。伏乞聖明。俯賜諒察。留都之任。亟卽變通。仍治臣逋慢之罪。使具僚警而微分安焉。答曰。省箚具悉卿懇。向見於宮班。知卿韶華滕昔。昨有留都之命矣。箚辭如此。所請許副。卿其安意將攝。仍傳曰。此批答遣史官。傳諭于領府事。
정조 10년
丙午二月二十三日辰時。上御重熙堂。右副承旨入侍時。右副承旨趙衍德。假注書金祖淳。記事官李崑秀尹行任。以次進伏訖。上命書傳敎曰。今日國綱。雖曰凌夷。猶不料若是其掃地。朝廷之所維持者。不過堂陞。而今有此幺麽守令犯分之擧。是豈歇後看過處。中使以奉命。騎廐馬下往本地方者已七日。而渠旣延置之。從又餉人飼馬。始則似知奉命事體。今聞中使狀報。忽於昨日。該牧使多縱校隷。驅迫中使。逐出至十里地云云。似此變怪。前無後無。以柳文植之憸銳。早晩僨事。固已料之。有此濫猾手段。猶是意外。此等守宰。若無別般重繩之擧。流弊將至蔑國綱而後已。然文植何足責。爲道伯者。尙可曰。不知乎。不知亦罪。名以奉命。則徒步之下隷。猶不敢然。況騎馹之中使乎。奉命看病之處。雖曰鄭妻家。內外之分。本自迥別。奉命自奉命。隄防自隄防。事關隄防。則上章論列。以效執藝之義。猶之。可也。守宰有此罔測之擧。不能登時禁斷。又不能具由請罪。然則道伯與邑倅。可謂將無同。此等道伯。先置重典。然後國綱。庶得維持。然以中使之所告。未如十分無差。已令査之又査。所謂奉命之行。被遂後方住新村里云云。新村距邑。不翅爲十里地。其委折使之問奏。而尙無皁白。該道事可謂罪上添罪。奉命中使辱命大矣。爲先卽其地定配。道伯及該守令。待査奏。當分等處分。事係騎馹。令兵曹入直堂上。卽爲詳査以聞。仍命退。諸臣以次退出。
정조 10년
丙午二月二十三日酉時。上御重熙堂。坐直承旨入侍時。左副承旨趙衍德。假注書金祖淳。記事官李崑秀尹行任。以次進伏。上命承旨讀公事訖。命退。承史皆退出。
정조 10년
行都承旨金尙集齋宿。左承旨趙鼎鎭齋宿。右承旨徐龍輔齋宿。左副承旨洪仁浩齋宿。右副承旨趙衍德齋直。同副承旨李敬一齋直。注書金孝建齋宿一員未差。假注書金祖淳齋直。事變假注書李儒修仕。
정조 10년
趙衍德啓曰。明日大駕詣孝陵入齋室後。王大妃殿惠慶宮問安。何承旨進去乎。敢稟。傳曰。同副承旨進去。
정조 10년
以香室英陵補土時告由祭受押單子。傳于李敬一曰親押。
정조 10년
傳于李敬一曰。補土堂上入侍。
정조 10년
李敬一啓曰。補土堂上具善復李文源。依下敎來待矣。傳曰。入侍。
정조 10년
傳于趙鼎鎭曰。全羅水使。當日辭朝。
정조 10년
承旨前望單子入之。李頤祥落點。
정조 10년
金尙集啓曰。新除授右副承旨李頤祥。卽爲牌招。以爲淸齋之地。何如。傳曰。允。
정조 10년
有政。吏批。行判書金魯鎭進。參判李秉模內閣進。參議未差。行都承旨金尙集進。以金宇鎭爲吏曹參議。李祖承爲禮曹參議。趙㻐爲奎章閣提學。鄭大容爲奎章閣直閣。沈豐之爲活人提調。
정조 10년
兵批。判書徐有隣病。參判蔡弘履入直進。參議徐鼎修病。參知趙興鎭病。同副承旨李敬一進。副司直單金載順洪益弼曺遠振沈晉賢宋民載成種仁。副司果單李翼晉。
정조 10년
敎咸鏡監司鄭民始書。王若曰。西關喜牙纛之還。豈煩復出。北門重鎖鑰之寄。庸循僉諧。暫轍九卿之崇班。特畀一路之專制。惟卿以端亮吉士。爲義理主人。誓不與賊俱生。炳丹忱於春秋一部。每期爲國盡瘁。驗素守於夙夜十年。知卿自貳極之時。前後之倚毗肆篤。任卿躋八座之列。中外之績庸冞彰。逡巡避中權之要。不獨居寵利之戒。慷慨任治獄之事。蓋出討亂逆之忱。浿轅之反面。未及一期。咸臬之簡心。當屬之子。地是豐沛之舊邑。境接靺鞨之遺墟。聖祖之仁澤永留。朝家之懷綏自別。民生漸至凋瘵。蓋緣歲荒之屢經。人心比多繹騷。政須旬宣之得重。遐俗本易詿誤。予方軫慰諭之圖。獄情固已備諳。卿必講鎭安之策。玆授卿以行咸鏡道觀察使兼兵馬水軍節度使都巡察使咸興府尹。卿其克體北顧之念。毋替西營之治。頃歲乘使者之車。慣是楡塞之物色。今日繼伯兮之節。依然棠陰之舊謠。自餘稟裁。厥有典憲。於戱按玉節而辭階。想多戀結之忱。自金吾而授藩。須念簡畀之意。行且召矣。往其欽哉。故玆敎示。想宜知悉。知製敎江華留守朴祐源製進。
정조 10년
金尙集。以吏批言啓曰。今此大報壇祭薦爼官。當以戶曹參議塡差矣。未差之代。口傳備擬以入之意。敢啓。傳曰。知道。
정조 10년
吏曹口傳政事。以李復永爲戶曹參議。
정조 10년
傳于李敬一曰。玉堂前望單子入之。待下批牌招察任。
정조 10년
玉堂前望單子入之。副校理申馥落點。
정조 10년
傳于金尙集曰。承旨房仍。
정조 10년
兵曹口傳政事。以洪秀輔爲副摠管。
정조 10년
同副承旨李敬一書啓。臣敬奉聖敎。馳往傳諭于廣州彦州面狎鷗亭里領敦寧洪樂性所住處。則以爲臣爲臣不忠。按獄無狀。孽由自作。罪在罔赦。惟我聖上至仁至慈。曲加涵貸。終靳三司之啓。特寬三尺。只許重任之解。未蒙重勘。天高地厚之恩。寔出造化生成之澤。臣負罪含恩。屛伏鄕廬。日夕涕泣。恭俟鈇鉞之誅。千萬匪意。近密之臣。侵曉來臨於江外荒郊之地。十行溫綸。字字隆摰。軫念之聖意鄭重。慰誨之恩諭諄複。殆若陽春之蘇枯荄。慈父之詔迷子。未知死罪賤臣。何以得此於聖明也。臣奉讀未半。雙擎九頓。不覺惶汗浹背。感淚被面。瞻天攅祝。不知死所。噫嘻鞫獄。所以治亂逆也。此而不嚴。則王章墜矣。臣分蔑矣。況今番獄情之巧惡凶悖。往牒所無。臣爲委官。愚迷昏謬。不能明覈其情跡之已綻露者。不能窮治其窩窟之所潛伏者。意使獄體全隳。天討未行。一則臣僨誤之罪。二則臣僨誤之罪。臣罪至此。萬殞猶輕。公議峻發。辭嚴義正。臣固受而無辭。豈敢爲自解之計哉。獄官則已被勘罰。而臣以罪首。獨自倖逭。伏地震懷。惟願誅罰之遄加。迺者聖度天大。特下不得已之敎。至有聽面諭之命。救焚拯溺。肉骨生死。不足以諭聖德之萬一。然臣負犯深重。合被重辟。豈可以職名之已遞合辭之卽停。乃敢諉以已經勘斷。冒入脩門。重犯無忌憚之科哉。跼天蹐地。靡所容措。且以大臣之求見臺箚。臺臣之出示草本。論思之地。譏斥峻正。所謂求見之大臣卽臣也。求見之罪。勘於出示。而出示者旣蒙其罰。求見者獨免同律。臣於是罪上添罪。益不勝慙惶之至。震灼戰慄。席藁俟命而已云矣。敢啓。傳曰。知道。
정조 10년
李敬一。以禮曹言啓曰。本曹郞廳六員內。正郞柳橚二所典禮考講進去。正郞南景龍差祭。正郞金致光一所典禮考講試官進去。佐郞崔逵翰差祭。佐郞金鑧一所典禮考講進去。佐郞崔重圭陪從。本曹時無仕上直之員。假官一員。令吏曹差出。以爲入直之地。何如。傳曰。允。
정조 10년
趙鼎鎭。以兵曹言啓曰。明日幸行時。本曹堂上守宮及侍衛。當爲備員。而參知趙興鎭陞降未肅拜。牌招察任。何如。傳曰。允。
정조 10년
趙興鎭。以兵曹言啓曰。今此陵幸時。右邊捕盜大將趙圭鎭。西班隨駕矣。回鑾間左邊捕盜大將徐有大。姑令兼察。何如。傳曰。允。
정조 10년
趙鼎鎭啓曰。因兵曹草記。今此陵幸時。右邊捕盜大將趙圭鎭。西班隨駕矣。回鑾間左邊捕盜大將徐有大。姑令兼察事。允下矣。左邊捕盜大將徐有大。卽爲牌聽傳敎。何如。傳曰。允。
정조 10년
金尙集。以司饔院監膳提調意啓曰。濟州牧所封貢果各品。自十五運至十八運。今日來到本院。而開櫃看品。則所封物種。多數腐爛。大殿進上金橘三百箇內。屬爛爲一百三十箇。唐柚子四十箇內。腐爛爲二十六箇。山橘二千八百二十箇內。腐爛爲一千七十五箇。王大妃殿進上山橘一千四百四十箇內。腐爛爲五百八十五箇。惠慶宮進上山橘一千四百四十箇內。腐爛爲四百三十六箇。中宮殿進上山橘一千四百箇內。腐爛爲四百十箇。世子宮進上山橘一千四百箇內。腐爛爲六百九十箇。雖是越海之物。進上事體。何等至重。而腐爛之數。如是夥然。循例捧入。極爲未安。何以爲之。敢稟。傳曰。仍爲捧入。
정조 10년
洪仁浩。以留都大臣行判中樞府事金熤意啓曰。臣承命留都。一依兵曹啓下事目。率領扈衛軍官軍士。今日申時量。結陣扈衛之意。敢啓。傳曰。知道。
정조 10년
洪仁浩。以禁衛營言啓曰。來三月當十二番後部中司屬慶尙右道五哨軍兵逢點實數。六百五十二名。已爲點閱整齊。來三月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 10년
洪仁浩。以禁衛營言啓曰。來五月當十二番後部右司屬慶尙左道二哨。右道三哨。合五哨軍兵。來四月二十五日。京中逢點。依例準二朔立番之意。本道監兵使處。預爲知委。何如。傳曰。允。
정조 10년
洪仁浩。以御營廳言啓曰。本。廳來三月四月兩朔應立前部前司屬慶尙左道五哨軍兵六百七十名。已爲逢點整齊矣。三月初一日。與後部中司軍兵。替代立番後。舊軍放送之意。敢啓。傳曰。知道。
정조 10년
洪仁浩。以御營廳言啓曰。本廳來五月六月兩朔應立前部左司屬慶尙左道五哨軍兵。四月二十五日。京中逢點。五月初一日。與前部前司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 10년
洪仁浩。以守禦廳言啓曰。今此孝陵幸行時。各營諸色標下餘軍。量宜作隊。將官領率留待。入直本營事。自兵曹節目。啓下矣。本廳中軍李達秀。以摠管隨駕。故以左別將申㬚。姑爲兼中軍。別破陣四十名。標下軍四十名。量宜作隊。領率將官。今月二十四日申時量。依例留營入直之意。敢啓。傳曰。知道。
정조 10년
洪仁浩。以武一所試官意啓曰。臣思穆。以摠戎廳留陳。今當進參。而本所出榜。勢難及於申時結陣前。試所留陣。事體俱重。有不敢擅便。令政院稟旨擧行。何如。傳曰。卿則先爲入來參陣。令次試官擧行。可也。
정조 10년
徐龍輔。以武一所試官意啓曰。本所今日。自天字至玄字。應講擧子一百五十人內。入格二十五人。而日暮姑停之意。敢啓。傳曰。知道。
정조 10년
徐龍輔。以武一所試官意啓曰。本所今日鐵箭應射擧子。自天字至宇字。二百五十人內。入格爲六十五人。而日暮姑停之意。敢啓。傳曰。知道。
정조 10년
洪仁浩。以武一所試官意啓曰。本所今日平明開場。自黃字仍爲考講之意。敢啓。傳曰。知道。
정조 10년
徐龍輔。以武一所試官意啓曰。本所今日應講擧子。自黃字至寒字半字。入格五十八人。摠計昨日入格二十五人。合爲八十三人。而鐵箭考講兩技入格五十八人。柳葉箭考講兩技入格四人。騎蒭考講兩技入格二十一人矣。纔已畢講。今方計劃。而依傳敎。元額五十人外。兩技入格以上。竝爲修正榜目之意。敢啓。傳曰。知道。
정조 10년
洪仁浩。以武二所試官意啓曰。臣所今日平明開場。仍爲試講之意。敢啓。傳曰。知道。
정조 10년
徐龍輔。以武二所試官意啓曰。臣所應講擧子一百五十一人內。入格十一人。未及試講一百二十人。而日暮姑停之意。敢啓。傳曰。知道。
정조 10년
徐龍輔。以武二所試官意啓曰。臣所今日應講擧子一百二十人內。入格十七人。昨日入格十一人。合爲二十八人。而摠計前三日兩技入格。都數爲一百六十人矣。今已畢講。仍爲計劃之意。敢啓。傳曰。知道。
정조 10년
徐龍輔。以武二所試官意啓曰。臣所柳葉箭應試擧子八百一人內。再昨日入格二十二人。昨日入格九人。今日自盈字至張字半字入格二十七人。合爲五十八人。而兩技入格三十一人矣。柳葉箭旣已畢試。騎蒭自天字試取之意。敢啓。傳曰。知道。
정조 10년
丙午二月二十四日辰時。上御重熙堂。軍士房承旨與兵判入侍時。兵曹判書徐有隣。左承旨徐龍輔。假注書金祖淳。記事官李崑秀尹行任。以次進伏訖。上曰。時原任閣臣。自本閣牌招。出榻敎命書傳敎曰。本閣時無行公提學。主圈無人。檢校提學望筒。令本閣卽爲書入。待下批命招。命書傳敎曰。時任閣臣隨駕只是二員。不可不備員。直閣未差之代。今日會圈越薦事。內閣知悉。上曰。新除授奎章閣提學直閣。待下批。自本閣牌招察任。出榻敎命退。諸臣以次退出。
정조 10년
丙午二月二十四日午時。上御重熙堂。軍士房承旨入侍時。左承旨徐龍輔。假注書金祖淳。記事官李崑秀尹行任。以次進伏訖。命書傳敎曰。今番陵幸。無論掖屬上司下隷。如有一毫貽弊民邑之事。到晝停所後。當別般廉探。犯者竝與不能摘發論報之守宰。當重繩。匿不以聞之監司。亦安得無罪。以此意嚴飭畿營。以直閣下批政事。取稟。命書傳敎曰。當日爲之。提學今日政亦爲擬入。命書傳敎曰。此後閣臣新除。下批入政稟事。定式施行。命書傳敎曰。在外承旨許遞。前望單子入之。待下批牌招察任。命退。承史以次退出。
정조 10년
丙午二月二十四曰申時。上御重熙堂。軍士房承旨入侍時。左承旨徐龍輔。假注書金祖淳。記注官金鳳顯。記事官尹行任。以次進伏訖。上敎賤臣。召二直提學朴祐源。檢校直閣徐鼎修。待敎李崑秀。賤臣承命出。與祐源等偕入進伏。上曰。新除閣臣敎書。已安寶乎。崑秀曰。已安寶矣。命退。諸臣以次退出。
정조 10년
丙午二月二十四日酉時。上御重熙堂。軍士房承旨入侍時。左承旨徐龍輔。假注書金祖淳。記注官金鳳顯。記事官尹行任。二直提學朴祐源。檢校直閣徐鼎修。待敎李崑秀。以次進伏訖。上曰。新除授提學及直閣謝恩時當親臨。皆令詣閤東西唱引儀敎書傳授次。檢書官二人及吏曹假郞廳。亦令待令。可也。賤臣承命出。使閣吏整齊。還奏曰。提學直閣及諸執事皆來待矣。上曰。提學肅單捧入。可也。賤臣承命出。持肅單入伏。上命行禮於陛下。提學趙㻐。直閣鄭大容。以次行拜禮訖。崑秀與行任。讀宣敎書。檢書官名奉敎書。授提學及直閣。上敎㻐曰。懷此敎書。歸拜家廟。以識榮寵之意。趁開門時。入來隨駕。可也。㻐等退出。龍輔曰。申時聚軍之後。百官例皆戎服。而吏曹假郞廳及引儀。俱以帽帶待令。事甚駭然。竝從重推考。兵曹亦不能察飭。堂該入直堂郞推考。何如。上曰。依爲之。吏曹假郞廳引儀。竝拿處。可也。出擧條命書榻敎曰。出宮門路。以協陽門爲之。上謂龍輔等曰。提學直閣已謝恩。卿等退去行相見禮。可也。仍命退。諸臣以次退出。
정조 10년
行都承旨金尙集坐。左承旨趙鼎鎭坐。右承旨徐龍輔坐。左副承旨洪仁浩坐直。右副承旨趙衍德坐直。同副承旨李敬一坐。注書金孝建仕一員未差。假注書金祖淳仕直。事變假注書李儒修仕。
정조 10년
詣孝陵入齋室後。王世子遣宮官問安。答曰。知道。
정조 10년
孝陵親祭罷後。仍詣禧陵展拜後入齋室。王世子遣宮官問安。答曰。知道。
정조 10년
王大妃殿惠慶宮遣承旨問安。答曰。知道。
정조 10년
趙衍德啓曰。司僕寺草記捧納承旨。過動駕後。下義禁府推考事。命下矣。同副承旨李敬一。依定式遞差傳旨及禁推傳旨捧入之意。敢啓。傳曰分揀。
정조 10년
兵曹口傳政事。以徐英輔爲宣傳官。
정조 10년
有政。吏批。行判書金魯鎭進。參判李秉模式暇。參議金宇鎭未肅拜。行都承旨金尙集進。以金直休爲孝陵參奉。鄭觀采爲坡州牧使。
정조 10년
兵批。判書徐有隣侍衛進。參判蔡弘履守宮。參議徐鼎修內閣進。參知趙興鎭入直進。左承旨趙鼎鎭進。副司果單李堯憲鄭時敬。
정조 10년
孝陵親行時祭報府。亞獻官領議政鄭存謙。終獻官判府事徐命善。贊禮禮曹判書李在協。典祀官奉常正權世規。陵司別檢宋祥濬。執禮應敎趙濟魯。執尊副應敎鄭萬始。大祝待敎李崑秀。祝史副校理鄭大容。齋郞修撰成種仁。贊者引儀崔慶鎭慶明運。謁者兼引儀成元柱。假引儀李持淳。贊引引儀李孝達鄭桓。祭監監察李弘源張至冕。
정조 10년
丙午二月二十五日丑時。上詣孝陵擧動入侍時。行都承旨金尙集。左承旨趙鼎鎭。右承旨徐龍輔。左副承旨洪仁浩。右副承旨趙衍德。同副承旨李敬一。記事官金孝建。假注書金祖淳。記注官金鳳顯。記事官李崑秀尹行任。二提學趙㻐。二直提學朴祐源。檢校直閣李秉模徐鼎修。直閣鄭大容隨駕。上具戎服乘輿。由協陽門出宮。侍臣百官。皆以戎服各就列。上至仁政門前。降輿乘轎。命書傳敎曰。侍衛軍兵毛具。上曰。守宮大將。爲分提調。駕前下敎上曰。內乘具綱改差。前內乘李堯憲仍任。駕至敦化門外。宣傳官進懸燈取稟。發行軍號令訖侍臣百官。皆上馬隨駕。駕至崇禮門外。宣傳官發吹螺號令。駕至延恩門外。上命駐駕。下轎乘馬。至黔巖碑閣晝停所。上暫御幕次。仍復進發。宣傳官發落燈號令。上至孝陵紅箭門外。下馬乘輿。入御齋殿。命侍臣百官易服。上具翼善冠黲袍出。乘輿至紅箭門外。降輿步詣拜位。侍臣百官。皆以淺淡服入就位。上行展拜禮訖。詣陸上奉審。次詣碑閣奉審。次詣丁字閣奉審。仍就祭位。行祭禮禮畢。降復拜位。行辭陵禮。至紅箭門外乘輿。命陵司一員導駕。由挾路詣禧陵。敎曰。前路挾窄。百官侍臣落後。侍臣百官皆落後。上詣禧陵。行展拜禮。歷至昭顯墓奉審。還御孝陵齋所。改具戒服。百官侍臣皆戒服如初。上命承旨閣臣入侍。右承旨徐龍輔與假注書金祖淳。記事官李崑秀尹行任。檢校直閣徐鼎修等偕入進伏。上命書傳敎曰。初謁本陵。依昨年康泰陵例。兩陵陵官。竝陞六調用。本陵守僕中最久隨行各一人。帖加成給。京守僕陵守僕守護軍等。考例施賞。上敎賤臣曰。禧陵國舅封號。問於陵司知入。可也。賤臣承命出問還奏曰。禧陵國舅。卽坡原府院君云矣。命書傳敎曰。今日展拜禧陵孝陵。仰惟聖后聖祖聖德至善。曷任愴慕。不可無伸誠錄舊之擧。坡原府院君家。遣承旨致祭。奉祀孫調用。因此思之。故儒臣金麟厚契遇。可謂曠絶千古。本陵展謁之後。豈可無示意之擧。亦令該曹。卜日致祭。其子孫聞今在京云。今日政本陵參奉窠擬入。命書傳敎曰。百官揷羽。上曰。政官牌招開政。命書傳敎曰。吏禮換房。上曰。自陵洞口。至崇禮門。捧上言。上命入單嚴。仍命侍衛次次前進。步由挾門。詣香大廳。奉覽壁上先朝御題。命行任謄書。由香大廳正門出。乘轎至遞馬所。降輿乘馬。侍衛百官皆上馬。隨駕行軍等節。悉如出宮儀。上還至黔巖碑閣。入幕次。改具甲冑。至梁鐵坪時。禁御營留陣及水原。松都等諸府軍。成列以待。兵曹判書徐有隣。介冑行軍禮於上前。上仍前至幕次。行入軍門節次。命時原任大臣入侍。賤臣承命出。與領議政鄭存謙。判府事徐命善偕入進伏。上命別軍職李儒敬。以暗令解壯勇尉左右列。衝禁營御營兩陣。尉馳騎衝突所向。禁營軍皆披靡。獨御營軍堅陣接住。騎不得入皆還却。又令禁御兩營相接。禁營又不能敵。上命諸軍各獻功。皆執俘奪械。恭俟賞命者。蓋以百數。上命自各營。考施賞罰。鳴金整軍。俾各就列。閱武畢。上曰。京畿監司與各務差使員入侍。京畿監司徐有防。水原府使鄭東浚。楊州牧使李一曾。通津府使李喆運。富平府使李溆。高陽郡守柳曾養承命進伏。上曰。如有民瘼。各爲陳達。而今番幸行時。必多掖隷輩貽弊之端。亦皆奏達。可也。一曾曰。本州元戶爲一萬二千餘戶。除出各宮房各衙門所屬及陵園墓守護軍驛吏卒。實應役。不過一千餘戶。此皆至窮無依之民。而通計一年應役則每戶或過五六次。自朝家雖會減給價。而其偏苦之弊。有不可言。故丙申年。仍察民隱御史陳白。陵園墓守護軍及實立役驛吏卒外。勿論各宮房各衙門所屬。一竝應役事。定式施行矣。行之未幾。各衙門。各自筵稟頉役。其所減數。無異於丙申以前。目下各項許多公役。每患分排之苟艱。而至窮至殘之類。偏責偏苦之弊。亦甚可悶。依丙申定式。陵園墓守護軍及實立役驛吏卒外。一竝通同烟役事。令廟堂稟處。何如。上曰。依爲之。出擧條一曾曰。本州良奴軍摠數。合爲一萬餘名。此則自本州。年年隨闕代頉。而此外各宮房各衙門所屬。不由本州。各其直定者。殆近二千名。故稍實之民。投屬於直定歇役。至殘之類。自歸於上納苦役。此已有不均之歎。極爲可悶。而以其直定之故。自本邑不知某人之入於某役。每當七月査正之時。不勝許多紊亂之弊。且無成冊之可據。輒致虛實之相蒙。此後則各宮房各衙門定役。必爲關由於本州。又成送成冊於本州。隨代定。自本州付標。以爲憑考之道。何如。上曰。令廟堂稟處。可也。出擧條一曾曰。本州有禁御軍納米。每名六斗。每斗代錢四錢。合爲二兩四錢。以準一匹之役。而獨於北漢守堞軍官別破陣所捧六斗米。則初無代錢酌定者。故米色點退之際。每斗代錢。甚至於六錢之多。合以計之。則每名所納。殆近四兩。此爲殘民難支之弊。依禁御保米例。以二兩四錢。酌定捧上。何如。上曰。令廟堂稟處。可也。出擧條一曾曰。昨秋明陵幸行時。晝停所。移設於碑閣。凡干進排。一竝裁減。蓋出於我聖上爲民邑除弊之德意。則爲守令者。其在奉承之道。不可一毫過濫於分辦之外。故昨秋則各殿別監依接處。以店舍定給而已。餘外雜物。無一備給。渠輩亦無責徵之事矣。今番幸行時。又伏承一依昨秋例擧行之傳敎矣。昨日朝飯次別監文哥。率其外三寸金哥漢。出來站上。多般徵索。毆打該吏。傷處狼藉。甚至於扶執厥吏。突入臣前。無數咆喝。故臣以前後傳敎。曉諭退送。而其所徵索。一向難堪。故不得已論報巡營之際。申飭傳敎。又自巡營頒示。故分付下屬。雖有此等徵索。切勿應求矣。今於筵席。旣有下詢。故敢此據實仰達矣。上曰。聞甚駭然。渠輩若知有紀綱。飭敎之後。焉敢若此。當該掖隷行首掖隷。竝令刑曹。嚴囚取招以聞。可也。出擧條喆運曰。臣之莅任屬耳。凡係邑事。姑未及細察。而第昨年本府境致敗茂長縣極太一百四十七石零。今當徵捧矣。蓋此極太屢日沈水。擧皆腐爛。民不願受初。不得已勒分矣。當捧之數。勢將及今責納。而殆同白徵。呼訴踏至。係是民隱。先議道臣。敢此仰達矣。上曰。民弊旣如此。特爲蕩減。可也。出擧條溆曰。本府卽鎭撫前營將之邑。又是海防重地。而會付軍器。本自數小。且甚朽鈍。全不成樣。實有疎虞之歎。其所修繕。不容少忽。而許多物力。辦出無路。臣待罪以後。晝宵惶懼。雖不敢仰請朝家區劃。而最爲邑弊之大者。故敢此仰達矣。上曰。令廟堂從長稟處。可也。出擧條曾養曰自漢江至玄石渚江及崇禮昭義兩門外。皆是本郡舊日富原面也。地屬本郡。民屬京兆。而該面結數。合爲七百二十三結九十一卜八束內。各樣陳頉二百九十一結六十六卜一束除之。則實結爲四百三十二結二十五卜七束。而特以都下之故。色其三稅。而只納結錢與草米。每結一年所納。米爲二斗九升。錢爲五錢。合而計之。則米爲八十三石六斗一升四合二夕。錢爲二百十六兩一錢三分矣。差出三書員。使之分掌收納。而第江民輩。入籍於京兆。應役於京師司。故地方官之令。視若尋常。慢不備納。歐逐官吏。不得接跡。故旣不得捧稅。則貧殘吏隷。賣屋鬻鼎。自當備納。至於不足之數。則徵族及隣。逃散相望。殘邑巨弊。莫此爲甚。自今爲始。富原一面。屬之京兆。使該各部。收納京司。事甚便當。故敢此仰達矣。上曰。令本道從長論理狀聞。可也。出擧條曾養曰。本郡元戶爲三千二百餘戶。而各陵軍與保人及班戶摠戎七色軍。擧皆免烟役故應役戶數。僅爲二百名。每當國役。地方官。私自雇立。以補不足。而每患生事。陵軍則自有所重。雖不敢論。而至於保人七色軍而竝頉。則孔道殘邑萬無支保之勢。自今爲始。保人七色軍。一體應烟役之意。永爲定式施行。何如。上曰。令廟堂從長稟處。可也。出擧條上曰。再明日文科別試殿試處所。以春塘臺爲之。出榻敎上命拿入坡州牧使柳文植。決棍十一度拿出。仍命書傳敎曰。因差員事。使之拿入次待令。而妄引不成說之例。不卽納符。已萬萬駭然。率官隷六人。攔入衛內。戞過駕側。論以法綱。罪在難赦。觀渠擧措。豈必深誅。然則不足謂之犯蹕。屬之攔入之科。纔已嚴棍。坡州牧使柳文植。削職放送。駕前進至毋岳峴。上乘輿踰峴。乘馬至敦化門外。命宣傳官。持標信解嚴。由協陽門還內。諸臣退出。
정조 10년
行都承旨金尙集坐。左承旨趙鼎鎭坐。右承旨徐龍輔坐。左副承旨洪仁浩坐。右副承旨趙衍德坐直。同副承旨李敬一坐直。注書金孝建仕一員未差。假注書金祖淳仕直。事變假注書李儒修仕。
정조 10년
孝陵親祭罷後翌日問安。大殿王大妃殿惠慶宮中宮殿世子宮奎章閣政院玉堂口傳問安。答曰。知道。大殿朝廷二品以上六曹堂上兩司長官單子問安。答曰。知道。
정조 10년
李敬一啓曰。新除授吏曹參議金宇鎭。除拜後過三日不爲出肅。依定式推考警責。仍卽牌招察任。何如。傳曰。允。
정조 10년
藥房提調徐有隣。副提調金尙集啓曰。天氣淸和。展禮順成。侵晨動駕。向暮還宮。伏未審夜間。聖體。若何。勞動之餘。不瑕有損。臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區伏慮。敢來問安。竝此仰稟。傳曰。知道。後日次入侍。宜矣。
정조 10년
王大妃殿惠慶宮中宮殿。世子宮藥房口傳問安。答曰。知道。
정조 10년
徐龍輔。以都摠府言啓曰。今日入直內三廳武兼禁軍及軍兵等。中日習射。請出標信。傳曰。後日次爲之。
정조 10년
趙衍德啓曰。合辭方張之時。兩司無詣臺之員。事甚未安。除在外被論外。呈告人員。竝卽牌招。何如。傳曰。允。
정조 10년
以京畿監司狀啓。英陵補土時石材運入事。傳于趙衍德曰。昨因卿筵奏。有筵敎。今番本陵役事。事體至重。且是距京稍遠地。進去堂上。不可不支供。見今農務方殷。列邑策應之際。必賑哉邑之弊。令本官主管接待。仍令惠廳。從厚會減。烟軍猶不許隣邑。況支供乎。此意知悉事。回諭。亦爲分付惠廳。
정조 10년
傳于李敬一曰。隨駕內吹兼內吹。依例施賞。
정조 10년
以吏曹參議金宇鎭牌不進罷職傳旨。傳于李敬一曰。只推。
정조 10년
備望記。咸鏡監司鄭民始。三和府使李格下直。各長弓一張。長箭一部。片箭一部。筒兒一箇賜給。
정조 10년
李敬一啓曰。訓鍊大將具善復。以工曹判書英陵補土事。今方下去。而所佩命召。來請還納。何以爲之。敢稟。傳曰。仍佩往來。御將兼察。
정조 10년
李敬一啓曰。訓鍊大將。以御將兼察事。命下矣。御營大將李柱國。卽爲牌招聽傳敎。何如。傳曰。允。
정조 10년
以對讀官趙興鎭李祖承牌不進罷職傳旨。傳于李敬一曰。只推。
정조 10년
以兵曹參知趙興鎭初度呈辭。傳于李敬一曰許遞。與參議未差之代。前望單子入之。
정조 10년
兵曹堂上前望單子入之。參議柳誼。參知權落點。
정조 10년
以試官權牌不進罷職傳旨。傳于李敬一曰只推。
정조 10년
以戶曹禧陵孝陵守僕等賞格別單。傳于趙鼎鎭曰。昭顯墓守僕。一體施行。
정조 10년
李敬一啓曰。右副承旨趙衍德。纔已入侍矣。臣吏兵批兼進之意。敢啓。傳曰。知道。
정조 10년
有政。吏批。判書金魯鎭進。參判李秉模進。參議金宇鎭牌不進。右副承旨趙衍德進。以李東馨爲刑曹參議。李命植爲內醫提調。兪漢輔爲禧陵直長。洪仁默爲坡州牧使。洪繼善爲大靜縣監。
정조 10년
再政。吏批。以李祉亨爲濟用奉事。尹五榮爲禧陵參奉。尹瑩爲恭陵參奉。李觀賢爲長湍府使。
정조 10년
兵批。判書徐有隣病。參判蔡弘履入直進。參議柳誼。參知權未肅拜。右副承旨趙衍德進。副司直單李頤祥趙興鎭。副司果單宋祥濬沈公權申大淳。
정조 10년
兵曹口傳政事。以李邦一爲左邊捕盜大將。
정조 10년
備忘記。京畿監司徐有防豹皮一領。地方官高陽郡守柳曾養弓矢一部。竝依例賜給。
정조 10년
備忘記。郊場耀武。躬臨勞軍。將臣賞典。自是古事。訓鍊大將具善復。兵曹判書徐有隣。龍虎大將李漢昌。竝大鹿皮一領賜給。整列軍伍鎭。騎莫敢衝突。御營大將李柱國。熟馬一匹面給。有賞宜有罰。昨日本陳。陳未成伍。檢因奔潰。旗申殆無全完者。及其御賊也。向臺一面。如例發統。昔在先朝回鑾閱武時。猶以壇後向放。亦有嚴禁之定式傳敎。且於戊戌大閱。亦有大臣擧條。此亦難免不審。幸行後城內一應軍務。竝屬留都大臣。主管摠察。昨日陣赴場之時。雖不能遲待指揮。以其出去之意。宜卽一邊稟請。而觀於大臣狀辭。該營疎忽亦甚矣。三般誤着。俱關後弊。禁衛大將徐有大罷職。各有所關營門。無異自主張。別隊馬兵別將徐有和。駕前駕後牌頭壯勇衛牌頭等。各弓矢一部賜給。帳殿執操。鍊達曉暢。勝於營校。別軍職李儒敬。兒馬一匹賜給。御前執事宣傳官敎鍊官等。各上弦弓一張賜給。
정조 10년
備忘記。昨日參現時。開城留守尹塾。江華留守朴祐源。京畿監司徐有防。水原府使鄭東俊等。與領軍赴操有異。各弓矢一部。依例賜給。楊州牧使李一曾。通津府使李喆運。各弓箭一部賜給。
정조 10년
以漢城府掩骸事別單。傳于趙鼎鎭曰。以此別單下賑廳。別定郞官。與部官眼同修築。因令置標。從當分遣宣傳官備郞。摘奸勤慢。如有一毫名存實無之弊。此外如有隨所見修築處。從後先修築後。草記事。該部及該廳知悉。
정조 10년
以豐德幼學張守訥上言。傳于趙衍德曰。前此申飭。何如。何不抄報乎。卿所謂慥慥者乃爾乎。此人特爲加資。卽此可以三隅反。安知無似此遺漏者乎。更須嚴飭列邑。無或如前疎忽。
정조 10년
以三陟居民黃世鋼等上言。傳于趙衍德曰。此上言封送該道伯。論理狀聞後稟處事下諭。
정조 10년
以京畿監司狀本。瑞山居李召史捧供事。傳于李敬一曰。自本道決處事。回諭。
정조 10년
李敬一。以司僕一提調意啓曰。莫重動駕時。御乘馬不能預先備待。只以首望御坐。其在事體。萬萬苟簡。駕轎馬步品。俱未調馴。以致風寒曉氣。御坐鞍馬之境。平日不善申飭之罪。臣方惶恐待勘。而內外寺下屬不勤調習之罪。亦不可不嚴處。內寺馬醫司僕金泰協。書吏金養仁。理馬金麗輝。養馬辛興大。外寺馬醫司僕朴廷輝。執吏書吏方處和。理馬金貴同李德興。養馬崔永得金厚奉金福金等。移法司照律嚴繩之意。敢啓。傳曰。御乘馬匹。非由不能嫺習之致。內寺下屬。分揀放送。至於轎馬事。萬萬痛駭。萬萬無嚴。況屢次申飭。終不知畏。至有今日湯劑煎入之擧。此而尋常處之。國綱將無所施。然不必人人治之。此非馬醫一人一二朔不善調習之致。今番轎駕之馬定立後。不善調習馬醫等。卿一倂決棍五度。該吏決棍十度。下敎後掩置不告。已極無嚴。使之換名待令。又不出去。當該理馬。移法司照律定配。其餘理馬養馬等分揀。揆以事體。本寺僉正。當先被溺職之罪。而特以新除之故。姑爲勿論。自明日各別修擧。此後御轎時。駕馬如近日之擧。則難免重繩。以此嚴飭。可也。
정조 10년
李敬一啓曰。卽者中樞府錄事來言。判府事徐命善。罪在罔赦。未伏嚴誅。惶懍震越。求死不得。走伏金吾門外。恭俟處分云矣。敢啓。傳曰。莫非該寺下屬。不善調習之致。卿之如是處義。萬萬過中。安心勿待命事。遣史官傳諭。
정조 10년
李敬一啓曰。判府事徐命善。又使錄事來言。罪未蒙勘。轉益惶蹙。雖承勿待命之敎。不敢偃然退歸。更爲胥命於金吾門外。恭俟鈇鉞之誅云矣。敢啓。傳曰。過矣過矣。原傳敎中。馬醫司僕。付卿處置。意在敦體。如是引義。實非所望於卿。安心勿待命事。遣史官。傳諭。
정조 10년
以平安監司狀啓。龍川府使。宣川府使。彌串僉使罷黜事。傳于李敬一曰。向來追逐。阮不能着意爲之。及今該守報來之後。反有此請罪。跡涉委咎。意在立證。由前由後。道伯事極爲未安。守令邊將罷黜一款勿施。卿之推考本事。令廟堂草記回啓。
정조 10년
以平安兵使狀啓。龍川府使彌串僉使請罪事。傳于李敬一曰。昨冬所謂驅逐。已極無實。到今地方官摘發論報之後。始乃陳聞者。此不過始則掩滯。今反自明。日道帥臣。擧措若此。何責乎守令。卿則依道臣例。姑先推考。此狀啓勿施。
정조 10년
以宣川府使狀啓。彌串傎薪島依入彼人驅逐次譯官等入送事。傳于李敬一曰。道帥臣之所掩置。何責乎卿。然狀辭中殺戮一款。五不敢擅便云云。極爲妄錯。道伯之循例謄報。因已可駭。卿則尤有奏御不審之失。爲先從重推考。
정조 10년
傳于趙衍德曰坐直承旨入侍。
정조 10년
趙鼎鎭。以戶曹言啓曰。各道年終錢穀御覽會計。每於翌年二月二十五日。啓請受出修正入啓。自是前例矣。今年各道會案。皆已來到。而慶尙道則該道道臣。以限內不得修上之意。旣已狀聞。此與無端不送有異。而至於忠淸道。則初無頉啓。亦不修報。以致莫重會計。限內不得修正。事體極爲未安。該道臣推考。都會官從重推考。御覽會計。待會案齊到。修正以入之意。敢啓。傳曰。知道。
정조 10년
趙衍德。以禮曹言啓曰。式年及增廣殿試節目中。試官飯供。依戊戌庭試殿試應辦除減之敎。竝以自持飯磨鍊矣。今此別試殿試及重試時試官飯供。亦依此例。以自持飯磨鍊。何如。傳曰。允。
정조 10년
趙衍德。以兵曹言啓曰。依下敎。今番幸行時。隨駕內吹螺赤及龍虎營兼內吹等處。木綿依例施賞之意。敢啓。傳曰。知道。
정조 10년
徐龍輔。以兵曹言啓曰。今番幸行時。隨駕將校軍兵各差備等犒饋。依定奪。以乾物分給之意。敢啓。傳曰。知道。
정조 10년
徐龍輔。以兵曹言啓曰。今此親臨殿試時。前後直赴殿試人轎子陪金世完等六十六人及直赴會試人武藝別監金大行等十人。隨其錄名。竝許赴之意。敢啓。傳曰。知道。
정조 10년
李敬一。以承文院都提調意啓曰。本院以寫字官別副司果移付事。草記。傳曰。今又取見承文院草記。永副司果事。終涉疑晦。永付窠。雖在元額十窠之內。而旣因先祖特敎。除出一窠。屬之永副司果。則無異於盡員之永副。何論額內額外。所當具由措辭。以待處分。而不此之爲。直請移付。又以吏讀。雜用於草記者。大欠照檢。公事堂上。越俸一等。永付司果則以寫字官李胤彬差定。此人曾在先朝。多有效勞之事。以此知悉。胤彬如已永付。以寫字官李挺馝差定。此亦酬勞之意也事。命下矣。寫字官李胤彬。則先朝戊寅年。旣蒙永付司果之恩。故以李挺馝。依下敎差定之意。敢啓。傳曰。知道。